Я 30-рэ илъэсхэм щыIэгъэ советскэ литературэм къыгъэлъэгъорэ Iофыгъохэр (проблематикэр), характерхэр, конфликтхэр, щыIакIэм изытет (иобстоятельствэхэр) зэфэшъхьафми, къэнафэрэр: зыфэлажьэхэрэр, пхыращырэ гупшысэхэр зэрэзэтехьэхэу зэрэзэфэдэхэр ары. Уахътэм а лъэхъаным литературак1эм 1офыгъо шъхьаIэу къыгъэуцугъагъэхэр: цIыфыкIэхэм язэхэтыкIэхэр, ягулъытакI, ягупшысакI, егъашIэм къырамыдзэщтыгъэ цIыф цIыкIум джы щыIэкIакIэр ыгъэпсыным иамал къызэрэIэкIахьэрэр, ащ тарихъыр зэрэзэпыригъазэрэр арых. Лъэпкъ зэфэшъхьафмэ ялитератури а зэфэдэ Iофыгъохэр ары къыхагъэщрэр. Тхылъэу «Насыпым игъогуи» зыкIэ ахэмэ ащыщ. ТхакIом, ежь къызэриушыхьатырэмкIэ, мы романыр апэ унэгъо кIоцIым ихъухьэрэ-ишIыхьэхэрэм афэгъэхьыыгъэнэу рихъухьэгъагъ, ау, щыIэныгъэм а лъэхъаным зэхъокIыныгъэу хэхъухьэрэм къахэкIыкIэ, унэгъокIоцI закъом икъэгъэлъэгъон шъхьащигъэкIи, обществэм щырек1ок1рэ 1офхэр инэу къэзгъэлъэгъорэ романышхоу хъугъэ. Я 20-30-рэ илъэсхэм адыгэ лъэпкъым итарихъ зэхъокIыныгъэ инхэу хэхъухьагъэхэр къэзгъэлъэгъорэ романык1эу мэхъу. ЩыIэныгъэм изэхъокIын тхакIохэри чанэу хэлажьэщтыгъэх, ятхылъмэ ягеройхэр зытраш1ык1ыхэрэр алъэгъущтыгъэхэу ягущыIэгъугъэхэу щытыгъэх. Ары тхакIоу КIэращэми тхылъэу «Насыпым игъогу» ыкIи «Типшъашъэхэр» зэритхыгъэхэри. КIэрэщэ Тембот Москва щеджэщтыгъ, каникулым чылэм къакIозэ ышIыщтыгъ, дэхъухьэрэ-дэшIыхьэхэрэр ылъэгъущтыгъ, цIыфыкIэу къыдэтаджэхэрэм алъыплъэныр, адеIэныр икIэсагъ, етIанэ итхылъмэ ахэр къащигъэлъэгъожьыщтыгъ. Уахътэм къыгъэуцугъэ пшъэрылъэу щытыгъ цIыфыкIэр тхак1омэ къагъэлъэгъонэу.